पिता को डर था विद्रोही बच्चे छीन लेंगे, इसलिए प्लेन से दूसरे शहर भेजा था
Amazon Jungle Colombia Plane Crash Missing Children Case बच्चों के पिता मैनुअल रानोक ने बताया कि साउथ कोलंबिया के जिस इलाके वो रहते हैं वहां एक आर्म्ड ग्रुप ने कब्जा कर रखा है।
अमेजन के जंगलों में 40 दिन बाद मिले बच्चे असल में हादसे से पहले में शहर छोड़कर भाग रहे थे। न्यूयॉर्क टाइम्स की रिपोर्ट के मुताबिक, 1 मई को चारों बच्चों की मां उन्हें दूसरे शहर में छोड़ने जा रही थी। बच्चों के पिता मैनुअल रानोक ने बताया कि साउथ कोलंबिया के जिस इलाके वो रहते हैं वहां एक आर्म्ड ग्रुप ने कब्जा कर रखा है। ये ग्रुप हिंसा की धमकी देकर बच्चों को उनके परिवार से अलग कर अपनी सेना में भर्ती कर लेता है।
रानोक ने कहा- काफी समय से हमारे कई रिश्तेदार और समुदाय के दूसरे लोग इस ग्रुप से छिपकर अपने बच्चों को दूसरे शहर भेज रहे हैं ताकि वो सुरक्षित रहें। चारों बच्चों की मां उस दिन उन्हें दूसरे शहर ही लेकर जा रही थी जब उनका प्लेन क्रैश हो गया। रानोक ने बताया कि ये आर्म्ड ग्रुप्स 2 साल तक के छोटे बच्चों को भी अपनी सेना में भर्ती कर लेते हैं। इसी वजह से रानोक को डर था कि उनसे उनके बच्चों को छीन लिया जाएगा।
दादा बोले- क्षेत्र में न बिजली, न सीवेज सिस्टम; सरकार ने हमें अकेला छोड़ा
बच्चों के दादा ने बताया कि वो अराराकुआरा शहर और अमेजन के जंगलों के पास रहते हैं। ये एक बहुत छोटा इलाका है जहां कई विद्रोही ग्रुप्स ने कब्जा कर रखा है। दादा ने कहा- हमारे क्षेत्र में कोई सीवेज सिस्टम नहीं है। यहां बिजली, पानी, हर चीज की दिक्कत है। सरकार ने हमें अकेला छोड़ दिया है।
समुदाय की एक महिला ने बताया कि वो लोग उनपर हो रहे जुल्म के खिलाफ आवाज नहीं उठा सकते हैं क्योंकि उन्हें अपने परिवार की रक्षा करनी है।
अमेजन जंगलों के आसपास के इलकों में विद्रोही ग्रुप FARC का कब्जा
दरअसल, अमेजन जंगल के पास बसी इन बस्तियों में कई सालों से विद्रोही ग्रुप रिवॉल्यूशनरी आर्म्ड फोर्सेस ऑफ कोलंबिया (FARC) का कब्जा रहा है। 2016 में FARC इस क्षेत्र से जाने के लिए राजी हो गया था, लेकिन इसके बाद भी सरकार ने इसे अपने कंट्रोल में नहीं लिया। ये देखते हुए FARC यहां लौट आया। इस ग्रुप ने अपनी सेना में नए लोगों की भर्ती शुरू कर दी।
यहां कई क्रिमिनल ग्रुप्स में वर्चस्व की लड़ाई चलती रहती है। सभी ग्रुप कोकेन इंडस्ट्री सहित दूसरे अवैध कामों पर अपना कब्जा चाहते हैं। रानोक के बयान पर कोलंबिया के मिलिट्री हेड मेजर जनरल हेल्डर गिराल्डो ने कहा कि उन्हें इस बारे में जानकारी है और वो पूरे मामले पर नजर बनाए हुए हैं।
रेस्क्यू ऑपरेशन में शामिल स्निफर डॉग जंगल में खोया
दूसरी तरफ, बच्चों के रेस्क्यू ऑपरेशन में शामिल स्निफर डॉग विल्सन जंगल में खो गया है। 6 साल का ये डॉग पिछले 2 हफ्तों से गायब है और सेना के जवानों ने विल्सन के लिए जंगल में रेस्क्यू ऑपरेशन शुरू कर दिया है। आर्मी ने कहा- हमारी खोज अभी खत्म नहीं हुई है। विल्सन को ढूंढने के लिए 70 और जवानों को जंगल में तैनात किया गया है।
साथ ही इलाके में रह रहे लोगों ने विल्सन के लिए अपने घरों की दीवारों और खिड़कियों पर पोस्टर भी लगाए हैं। इनमें हैशटैग के साथ लेट्स गो फॉर विल्सन और विल्सन नेशनल हीरो जैसे टैग्स लिखे गए हैं। जंगल से रेस्क्यू किए गए बच्चों ने विल्सन की एक ड्रॉइंग भी बनाई है। फिलहाल सभी बच्चे अस्पताल में भर्ती है जहां उनका इलाज जारी है। साथ ही कई साइकोलॉजिस्ट बच्चों को मेंटल ट्रॉमा से बाहर लाने की भी कोशिश कर रहे हैं।
1 मई को अमेजन जंगल में हुआ था प्लेन क्रैश
दरअसल, 1 मई को अमेजन के जंगल में सेसना 206 प्लेन क्रैश हो गया था। इस हादसे में पायलट समेत 3 लोगों की मौत हो गई थी। इसमें इन बच्चों की मां भी शामिल थी। 16 दिन बाद प्लेन का मलबा बरामद हुआ था, लेकिन तब बच्चे वहां से लापता थे। घटना की जानकारी मिलने के बाद कोलंबिया सरकार और मिलिट्री ने बच्चों के रेस्क्यू के लिए ऑपरेशन होप शुरू किया था।
सेना को जंगल में मिली थी दूध की बोतल, बच्चों के पैरों के निशान
कोलंबिया की सेना को 40 दिन बाद 9 जून को बच्चे मिले। इनकी उम्र 13, 9, 4 और 1 साल है। रेस्क्यू ऑपरेशन के वक्त जवानों को जंगल में कैंची, दूध की बोतल, हेयर-टाई और टेम्पररी शेल्टर मिला था। उन्हें दादी की आवाज में एक रिकॉर्डेड मैसेज भी सुनाया गया था, जिससे बच्चे एक जगह रुक जाएं या कोई सिग्नल दे सकें।
अमेजन के जंगल से रेस्क्यू किए गए बच्चों की ये खबरें भी पढ़ें...
अमेजन प्लेन क्रैश के बाद 4 दिन जिंदा थी मां:कहा था- मुझे छोड़ो, अपनी जान बचाओ; बच्चों ने जंगल में 40 दिन गुजारे
अमेजन के जंगलों में प्लेन क्रैश के 40 दिन बाद मिले 4 बच्चों का अस्पताल में इलाज चल रहा है। बच्चों ने रिश्तेदारों को बताया कि 40 दिन तक उन्हें जंगल में क्या-क्या झेलना पड़ा। बच्चों ने कहा कि हादसे के शुरुआती 4 दिन तक उनकी मां जिंदा थी। पूरी खबर पढ़ें...
दादी की सीख से अमेजन में 40 दिन रहे बच्चे:13 साल की बच्ची जहरीले फल पहचानती थी, छोटे भाइयों को जड़ें और बीज खिलाए
​​​​​कोलंबिया के अमेजन जंगलों में शुक्रवार को 40 दिन बाद 4 बच्चों को रेस्क्यू किया गया था। शनिवार को जब ये बच्चे अपने दादा-दादी से मिले तो उन्होंने बताया कि कैसे 13 साल की बच्ची लेस्ली ने अपने 3 भाई, जो 9, 4 और 1 साल के थे, उनकी देखभाल की। लेस्ली की दादी ने कहा कि उनकी पोती बालों में लगाने वाले रिबन की मदद से कैंप बनाती थी। पूरी खबर पढ़ें...​​​​​